Notum sit presentibus et futuris quod dominus Petrus de Bornay et Raynaudus frater eius pro remedio animarum suarum et pro damno quadringentarum ovium quod dominus Petrus domui sancte Marie Miratorii intulerat, dederunt predicte domui usuaria et pascua in omni terra sua et campum iuxta fontem Runel liberum et quietum, in quo fratres Miratorii domum edificare poterunt ad quemcumque usum voluerint, et nemus ad construendam ipsam domum et ad alias quaslibet necessitates fratrum. Hoc totum laudavit Aaliz uxor Raynaudi. Porro hoc totum factum est in presencia Hugonis decani Ledonis qui presentem cartam ad preces predictorum Petri et Raynaudi suo sigillo roboravit. Testes Guido de Prisse monachus Miratorii, Petrus Faber pater eiusdem decani, Achardus et Raymundus milites de Bornay, Stephanus de Sisinniaco, Milo de Salins, Stephanus Faber presbiter, Christianus et Johannes de Vauvantes presbiteri, Albericus Julinus, Aymo de Sancto Mauro, et alii plures. Factum est anno ab Incarnatione Domini millesimo CCo secundo.